คลังเร่งเออรี่ข้าราชการปี 2555
คลังเร่งเออรี่ข้าราชการปี 2555 ปรับคุณสมบัติผู้เข้าร่วมใหม่&nbsp;
26 พ.ค. 2553

คลังเร่งเออรี่ข้าราชการปี 2555 ปรับคุณสมบัติผู้เข้าร่วมใหม่ 
นายพฤฒิชัย ดำรงรัตน์  รมช.คลัง กล่าวว่า โครงการเกษียณอายุก่อนกำหนด ประจำปี 2554 – 2555 ยังคงใช้หลักเกณฑ์เดิมคือ ผู้ที่จะเข้าร่วมมาตรการฯ ที่เป็นข้าราชการต้องมีอายุ 50 ปีขึ้นไป และข้าราชการทหารต้องมีอายุ 45 ปีขึ้นไป แต่ได้ปรับคุณสมบัติของผู้เข้าร่วมมาตรการฯ จากเดิมที่กำหนดให้มีเวลาราชการที่เหลือ ตั้งแต่ 1 ปีขึ้นไป เป็นตั้งแต่ 2 ปีขึ้นไป  
นายพฤฒิชัย กล่าวว่า แม้จะมีการปรับคุณสมบัติผู้ที่จะเข้าร่วมโครงการฯ แต่ยังคงคำนึงถึงการบริหารจัดการด้านกำลังคนเป็นสำคัญ เพื่อให้หน่วยงานสามารถปฏิบัติราชการได้อย่างมีประสิทธิภาพ โดยส่วนราชการต้องพิจารณาอัตรากำลังคนให้เพียงพอและเหมาะสมกับบทบาทภารกิจของหน่วยงาน ตามกรอบที่กำหนดไว้ด้วย  เนื่องจากต้องยุบเลิกตำแหน่งของผู้ที่เข้าร่วมมาตรการฯ โดยมีสาระสำคัญ 5 กรณี คือ 
1.  หน่วยงานที่ ครม. มีมติให้ปรับเปลี่ยนสถานะโดยออกจากระบบราชการ จะไม่จำกัดจำนวนคนที่จะเออรี่ และต้องยุบตำแหน่ง 
2.  หน่วยงานประสงค์จะยุบเลิกบางภารกิจ ไม่กำหนดจำนวนสูงสุดของผู้ที่จะเออรี่ แต่ต้องยุบเลิกตำแหน่ง 
3.  หน่วยงานมีอัตรากำลังเกิน กำหนดจำนวนสูงสุดของผู้เข้าร่วมมาตรการฯ ไม่เกินร้อยละ 10 ของกลุ่มเป้าหมายและส่วนราชการต้องยุบเลิกตำแหน่ง
4. หน่วยงานมีอัตรากำลังเหมาะสมกับบทบาทภารกิจ แต่มีข้าราชการอายุ 50 ปีขึ้นไป มากกว่าร้อยละที่กำหนด  คือ  ตั้งแต่ 20% ขึ้นไป  กำหนดจำนวนสูงสุดของผู้ที่จะเออรี่ไม่ 10% ของกลุ่มเป้าหมาย และส่วนราชการไม่ต้องยุบเลิกตำแหน่ง หรือ ตั้งแต่ 15% แต่ไม่ถึง 20% กำหนดจำนวนสูงสุดของผู้ที่จะเออรี่ ไม่เกิน 7.5% และ ส่วนราชการไม่ต้องยุบเลิกตำแหน่ง  หรือ ตั้งแต่ 10% แต่ไม่ถึง 15% กำหนดจำนวนสูงสุดของผู้ที่จะเออรี่ ไม่เกิน 5% ของกลุ่มเป้าหมาย และส่วนราชการไม่ต้องยุบเลิกตำแหน่ง โดยให้ อ.ก.พ.กระทรวงพิจารณาเกลี่ยจำนวนผู้เข้าร่วมมาตรการฯ ของส่วนราชการภายในกระทรวงได้ 
5. หน่วยงานมีอัตรากำลังไม่เพียงพอแก่การทำงานตามบทบาท ภารกิจ และมีจำนวนข้าราชการอายุ 50 ปีขึ้นไป มากกว่าร้อยละที่กำหนด  คือ ตั้งแต่ 20% ขึ้นไป กำหนดจำนวนสูงสุดของผู้ที่จะเออรี่ไม่เกิน 5% ของกลุ่มเป้าหมาย และส่วนราชการไม่ต้องยุบเลิกตำแหน่ง  หรือ ตั้งแต่ 10% แต่ไม่ถึง 20% กำหนดจำนวนสูงสุดของผู้ที่จะเออรี่ ไม่เกิน 3% ของกลุ่มเป้าหมาย และส่วนราชการไม่ต้องยุบเลิกตำแหน่ง โดยให้ อ.ก.พ.กระทรวงพิจารณาเกลี่ยจำนวนผู้เข้าร่วมมาตรการฯ ของส่วนราชการภายในกระทรวงได้                  
นายพฤฒิชัย กล่าวว่า ในปีงบประมาณ พ.ศ.  2552 มีผู้เข้าร่วมโครงการ  24,180 ราย โดยได้รับเงินในปีงบ 2553  และจนถึงสิ้นเดือนเมษายน 2553 ได้จ่ายเงินช่วยเหลือตามมาตรการดังกล่าวแล้ว จำนวน 19,698 คน เป็นจำนวนเงิน 7,363 ล้านบาท  สำหรับมาตรการที่ปรับเกณฑ์ใหม่ในปี 2555 ผู้ที่จะเออรี่เร็วต้องตัดสินใจเร็วขึ้นกว่าเดิม 1 ปี เห็นว่า น่าจะไม่มีผลกระทบอย่างใด  เพราะส่วนใหญ่ผู้ที่เออรี่จะมีเป้าหมายประกอบอาชีพอื่นรองรับไว้แล้ว  โดยนำเงินช่วยเหลือตอนออกจากราชการไปเป็นทุน